Iranul ameninţă că va riposta la asasinarea "părintelui“ programului nuclear de la Teheran: "Vom lovi ca fulgerul“.
Teheranul trece la amenințări după ce directorul programului nuclear din Iran, Mohsen Fakhrizadeh, a fost asasinat. Atacul a avut loc vineri în localitatea Absard, situată la periferia Teheranului.
Administraţia de la Teheran a ameninţat, vineri după-amiază, că va riposta la atacul în urma căruia Mohsen Fakhrizadeh, directorul programului nuclear iranian, a murit. "Vom lovi ca fulgerul asupra asasinilor acestui martir şi îi vom face să regrete acţiunea", a spus, potrivit agenţiei Reuters, Hossein Dehghan, consilier militar al ayatollahului Ali Khamenei, liderul suprem iranian."Teroriştii l-au asasinat pe un eminent om de ştiinţă iranian. Acest act de laşitate, care prezintă indicii serioase privind rolul Israelului, arată disperarea pentru acte beligerate a autorilor. Comunitatea internaţională trebuie să pună capăt ruşinoaselor standarde duble şi să condamne acest act specific terorismului de stat", a transmis Mohammad Javad Zarif, ministrul iranian de Externe.Teheranul a confirmat asasinarea lui Mohsen Fakhrizadeh. "Elemente teroriste au atacat maşina lui Mohsen Fakhrizadeh, directorul Centrului militar de Cercetare şi Inovare. Mohsen Fakhrizadeh a fost rănit grav şi a fost transportat la spital. Din nefericire, echipa medicală nu a reuşit să îl resusciteze. Acest om de ştiinţă şi manager a devenit martir", a anunţat Ministerul iranian al Apărării.